
Az egyén helye és szerepe Schopenhauer filozófiájában

Dolgozatom egy sajátos szemszögből vizsgálja Schopenhauer életművét. Kutatásaim során arra voltam kíváncsi, hogy filozófiájában hol és milyen szerepet kaphat az egyéniség, éppen ezért igyekeztem feltárni azokat a pontokat, ahol a mindent átható akarat és az egyén konfrontálódásba kerül. Úgy vélem, az életműben ez leginkább három ponton érhető tetten: Schopenhauer halálról, szerelemről és a világban létezésről alkotott gondolataiban, így munkámat is e három témakör szerint tagoltam fejezetekre. A halál, mint az egyén egzisztenciális határhelyzete egyértelműen releváns a problémát illetően, és ennek az egzisztenciának a vigasztalására Schopenhauer is nagy figyelmet fordít. A szerelem, ami lényegében az egyéni választás, majd pedig egyfajta feloldódás színtere, megint csak fontos pontja a schopenhaueri filozófiának is. Végezetül a gyakran pesszimistának tartott schopenhaueri világképben is megjelenik az egyén, s nagy hangsúlyt kapnak problémái. Így, bár Schopenhauer filozófiájában az egyén visszaszorítására törekedett, mégis azt mondhatjuk, e három ponton teret ad neki, az egyén megsemmisítése a rendszerből - már amennyire az ő filozófiáját rendszernek nevezhetjük - lehetetlen. Ennek a lehetetlenségnek a bemutatására tettem kísérletet.



